**Akademske/istraživačke institucije čije aktivnosti potencijalno podliježu strateškoj kontroli trgovine (STC)**

Primjeri navedeni u nastavku opisuju neke od aktivnosti koje često provode akademske i istraživačke institucije i koje bi mogle biti podložne strateškoj kontroli trgovine u vašoj zemlji. **Da biste utvrdili u kojoj mjeri strateška kontrola trgovine utječe na aktivnosti i istraživanja vaše institucije, najprije morate odgovoriti na sljedeća pitanja:**

1. Ograničava li vaša država izvoz/prijenose strateške robe ili tehnologije, bilo putem materijalnih i/ili nematerijalnih sredstava? To uključuje kontrole nematerijalne tehnologije i ostale strateške kontrole trgovine.
2. Regulira li vaša država prijenos tehnologije stranim državljanina, čak i kada se prijenos odvija u vašoj zemlji? Drugim riječima, postoji li u vašoj državi odredba vezana za kontrolu prikrivenog izvoza?

Napomena: *Ako vaša država provodi kontrolu prikrivenog izvoza, informacije označene* ***plavom bojom*** *(u nastavku) primjenjuju se na vašu instituciju.*

**Istraživačke aktivnosti potencijalno podložne kontroli**

* Zajedničko istraživanje ili rad sa stranim državljanima, [bilo u vašoj zemlji ili] u inozemstvu;
* Odlazak na međunarodna putovanja radi konferencija, sastanaka ili radi provođenja terenskog rada u inozemstvu;
* Upute vezane za istraživanje ili tečaj osposobljavanja za stranog državljanina [bilo u vašoj zemlji ili] u inozemstvu;
* Pružanje tehničkih podataka putem telefona, e-pošte, faksa ili drugih elektroničkih uređaja ili uređaja za pohranu podataka stranom državljaninu, [bilo u vašoj zemlji ili] u inozemstvu;
* Dijeljenje eksperimentalne opreme ili tehnologije sa stranim državljaninom, [bilo u vašoj zemlji ili] u inozemstvu;
* Pružanje tehničke podrške tijekom predavanja, konferencija, sastanaka ili drugih aktivnosti kojima prisustvuju strani državljani, [bilo u vašoj zemlji ili] u inozemstvu;
* Pružanje konzultantskih usluga ili drugih usluga tehničke podrške na međunarodnoj razini, [ili na domaćem terenu uz prisustvo stranog državljanina];
* Razgledavanja ili posjete stranih studenata, stažista ili posjetitelja istraživačkim ustanovama [Napomena: *Ovo se odnosi isključivo na države u kojima postoji kontrola prikrivenog izvoza*].

**Prije pokretanja istraživačkog projekta ili provođenja bilo koje od prethodno navedenih aktivnosti, potrebno je odgovoriti na sljedeća pitanja:**

1. **Uključuje li aktivnost pružanje informacija, tehnologije, softvera, usluga ili opreme stranim državljanima?**

* Nalaze li se strani državljani izvan vaše države? U kojoj državi?
* Nalaze li se strani državljani u vašoj državi? Koje su nacionalnosti?
* Nalaze li se strani državljani i unutar i izvan vaše države? U kojoj državi? Koje su nacionalnosti?

1. **Hoće li aktivnost uključivati nematerijalni prijenos tehnologije i/ili fizički izvoz?**

* Je li roba koja se prenosi javno dostupna ili se smatra temeljnim ili osnovnim znanstvenim istraživanjem?
* Nalazi li se roba na nacionalnom kontrolnom popisu u vašoj državi?
* Hoće li krajnja uporaba robe biti u civilne svrhe ili će se raditi o komercijalnoj primjeni koja može biti u civilne, ali i u vojne svrhe?
* Upravlja li ili financira li Ministarstvo obrane ili neko drugo vladino tijelo/institucija vojnu primjenu istraživanja?

1. **Nalaze li se država, pojedinac ili subjekt s kojima je aktivnost dogovorena pod nacionalnim ili međunarodnim sankcijama/embargom ili se nalazi na nekom od popisa subjekata koji podliježu ograničenjima?**
   * Ima li odredišna država aktivan program oružja za masovno uništenje, povijest aktivnosti proliferacije ili je uključena u neki sukob koji je u tijeku?
   * Održava li odredišna zemlja sustav strateške kontrole trgovine?
2. **Postoje li neka ugovorna ograničenja vezana za širenje informacija i rezultata istraživanja?**

* Postoji li utvrđena namjera razvoja proizvoda na temelju tehnologije ili nalaza istraživanja?
* Ako aktivnost uključuje strane državljane koji rade u vašoj zemlji, hoće li se pojedinac na kraju vratiti u svoju domovinu?
* Koja je vjerojatnost ili rizik da bi se tehnologija prenesena tijekom trajanja aktivnosti mogla ponovno izvesti ili prenijeti (nenamjerno ili namjerno)?

1. **Zahtijeva li aktivnost od vaše institucije da zatraži dozvolu ili odobrenje državnih tijela?**[[1]](#endnote-1)

Napomena: *Odgovor na pitanje broj 5 ovisi o odgovorima na pitanja od 1 do 4, kao i o jedinstvenim zahtjevima navedenim u vašim nacionalnim propisima koji se odnose na stratešku kontrolu trgovine.*

1. Vodič za kontrolu osjetljive tehnologije za akademske institucije (Izmijenjena verzija), Japansko Ministarstvo gospodarstva, trgovine i industrije, veljača 2010.; Smjernice za program unutarnje usklađenosti, Pakistansko Ministarstvo vanjskih poslova, Ured za stratešku kontrolu izvoza (SECDIV), 3. listopada 2014. <http: www.mofa.gov.pk/secdiv/documents/icp-guidelines.pdf> [↑](#endnote-ref-1)